**Εργαλείο Αυτο-Παρατήρησης της Δράσης της Νηπιαγωγού στο Ελεύθερο Παιχνίδι**

Κατά τη διάρκεια του ελεύθερου παιχνιδιού των παιδιών παρατηρείτε τις ενέργειές σας και τις δράσεις σας και καταγράφετε τις παρατηρήσεις σας στην παρακάτω κλείδα. Οι άξονες που αφορούν τις ενέργειές σας, ως νηπιαγωγού, μπορούν να ιδωθούν ως ανοιχτές ερωτήσεις που διερευνούν τους τρόπους που ενισχύετε την συμμετοχή των παιδιών στην λήψη αποφάσεων κατά την διάρκεια του ελεύθερου παιχνιδιού. Οι συγκεκριμένες ερωτήσεις είναι ενδεικτικές και βοηθούν σε όσα επιλέξετε να εστιάσετε με μεγαλύτερη ακρίβεια. Δεν είναι απαραίτητο να απαντηθούν όλα τα ερωτήματα με τη σειρά παρά μόνο αυτά που αντιστοιχούν σε όσα προκύπτουν από την παρατήρηση. Εναλλακτικά, η κλείδα μπορεί να συμπληρωθεί μετά το πέρας της παρατήρησης του ελεύθερου παιχνιδιού και αφού είστε σίγουρη ότι έχετε μια σαφή εικόνα των δράσεων που παρατηρήσατε. Η κλείδα μπορεί να χρησιμοποιηθεί όσο συχνά επιθυμείτε ή θεωρείτε ότι είναι χρήσιμη η καταγραφή δεδομένων σχετικά με τις δράσεις σας για την ενίσχυση της συμμετοχής των παιδιών στο ελεύθερο παιχνίδι.

Επιπλέον, η κλείδα μπορεί να χρησιμοποιηθεί παράλληλα με το εργαλείο παρατήρησης της δράσης των παιδιών στο παιχνίδι (βλ. σχετικό εργαλείο στην ιστοσελίδα), αναλογιζόμενη αντίστοιχα τον ρόλο σας σε σχέση με τις ενέργειες των παιδιών που παρατηρείτε στο παιχνίδι τους. Μετά τη συμπλήρωση της κλείδας μελετάτε τις παρατηρήσεις σας, συσχετίζετε τις ενέργειες των παιδιών με τις δικές σας ενέργειες και αναστοχάζεστε πάνω σε αυτές. Οι καταγραφές σας μπορούν να αξιοποιηθούν: α) στη βάση του «τι μπορώ να κάνω για να βελτιώσω/ενισχύσω τη συμμετοχή των παιδιών;» και β) στην εξέταση των ενεργειών των παιδιών μετά τις παρεμβάσεις / δράσεις σας για την ενίσχυση της συμμετοχής των παιδιών στο ελεύθερο παιχνίδι.

**Νηπιαγωγείο/ τάξη ……………………………………………………………**

**Ημερομηνία…………………………………………………………………….….**

|  |
| --- |
| **Ενέργειες νηπιαγωγού** |
| **Άξονες** | **Ενδεικτικές ερωτήσεις** | **Παρατηρήσεις** |
| **1.** | **Αλληλεπίδραση Υποστήριξη ενδιαφερόντων – αναγκών** *(Πώς αλληλεπιδρώ με τα παιδιά και πώς υποστηρίζω τα ενδιαφέροντα και τις ανάγκες τους;)* | - Ρωτώ τα παιδιά για τις επιλογές τους στο παιχνίδι; Τους δίνω την ευκαιρία να τις αιτιολογήσουν; - Υποστηρίζω τα ενδιαφέροντα των παιδιών στο παιχνίδι; Με ποιον τρόπο;- Δίνω την ευκαιρία στα παιδιά να εκφράσουν και να μοιραστούν τις ιδέες και τις απόψεις τους στο παιχνίδι; Πότε το κάνω αυτό; Πόσο συχνά; Με ποιον τρόπο;- Ενθαρρύνω – προτρέπω τα παιδιά να κάνουν κάτι; Πόσο συχνά το κάνω αυτό; Γιατί; Με ποιον τρόπο / με ποια κριτήρια;- Ενθαρρύνω τα παιδιά που δεν συμμετέχουν ενεργά στο παιχνίδι; Με ποιον τρόπο; - Επιλέγω εγώ δραστηριότητες για να απασχοληθούν τα παιδιά; Πότε το κάνω αυτό και γιατί; Πόσο συχνά;- Αναμένω συγκεκριμένη δράση των παιδιών σε κάθε γωνιά;- Κάνω ανοιχτό διάλογο με τα παιδιά την ώρα του παιχνιδιού; Για ποια θέματα;  |  |
| **2.** | **Περιεχόμενο παιχνιδιού Αξιοποίηση – επέκταση της δράσης των παιδιών - Κανόνες** *(Ποιος είναι ο ρόλος μου στη διάρκεια του παιχνιδιού των παιδιών; Πόσο αξιοποιώ ή περιορίζω τη δράση τους; Πώς διαχειρίζομαι το ζήτημα των κανόνων στη διάρκεια του παιχνιδιού;)* | - Εμπλέκομαι / παρεμβαίνω στο σενάριο του παιχνιδιού; Πότε; Γιατί; Με ποιον τρόπο;- Παρεμβαίνω στη σύνθεση της ομάδας; Πότε; Γιατί; Με ποιον τρόπο;- Καθοδηγώ τη δράση των παιδιών στο παιχνίδι; Πώς; Με ποιον τρόπο;- Δίνω η ίδια τη λύση σε ζητήματα που προκύπτουν στο παιχνίδι;- Προβληματίζω τα παιδιά για την εξεύρεση λύσης; Πόσο συχνά; Με ποιον τρόπο;- Υποστηρίζω τη σκέψη των παιδιών με ερωτήσεις που τους βοηθούν να επιλύσουν ένα ζήτημα ή να επεκτείνουν το παιχνίδι τους; - Βοηθάω τα παιδιά να επεκτείνουν το παιχνίδι τους; Με ποιον τρόπο;- Παρέχω στα παιδιά ευκαιρίες να αναλαμβάνουν τις ευθύνες τους στο παιχνίδι; Με ποιον τρόπο;- Υπενθυμίζω τους κανόνες στα παιδιά; Πόσο συχνά το κάνω αυτό; Γιατί;- Περιορίζω το χρόνο του παιχνιδιού των παιδιών; Πότε; Γιατί;- Περιορίζω το χώρο του παιχνιδιού των παιδιών; Πότε; Γιατί;- Διακόπτω το παιχνίδι των παιδιών; Πότε; Γιατί; - Αξιολογώ τη δράση των παιδιών; Πόσο συχνά; Με ποιον τρόπο;- Επιβάλλω κυρώσεις στο παιχνίδι; Πότε; Πόσο συχνά; Με ποιον τρόπο; - Συζητάω με τα παιδιά θέματα παραβίασης κανόνων και πιθανής τροποποίησης τους;- Δίνω την ευκαιρία στα παιδιά να αιτιολογήσουν το λόγο παραβίασης των κανόνων ενός παιχνιδιού;- Προτρέπω τα παιδιά να βρουν μόνα τους τη λύση μετά τη παραβίαση κάποιου κανόνα; |  |

Το εργαλείο αυτό αποτελεί διασκευή του εργαλείου που χρησιμοποιήθηκε στην διατριβή: Αλεξίου, Β. (2018). *Η συμμετοχή των παιδιών του νηπιαγωγείου στην καθημερινή εκπαιδευτική διαδικασία. Αντιλήψεις και πρακτικές νηπιαγωγών*. Διδακτορική διατριβή. Πανεπιστήμιο Δυτικής Μακεδονίας, Παιδαγωγικό Τμήμα Νηπιαγωγών. Διαθέσιμη στο Εθνικό Αρχείο Διδακτορικών Διατριβών <https://www.didaktorika.gr/eadd/handle/10442/44164>